Ses soek wat met aandete uit selle ontsnap | Netwerk24
Ses verhoorafwagtende gevangenes is steeds op vrye voet ’n dag nadat hulle Saterdag ontsnap het uit die selle van die Letsitele-polisiekantoor buite Tzaneen, sê die polisie in Limpopo.
Kol. Moathse Ngoepe, provinsiale polisiewoordvoerder, sê ’n grootskaalse soektog is onderweg om die gevangenes te vind wat omstreeks 16:45 ontsnap het toe polisiebeamptes vir hulle kos gegee het.
Die ontsnaptes is Eddie Baloyi (20), wat in hegtenis geneem is vir gewapende roof en poging tot moord, Adam Baloyi (20), vir huisroof, en Benedict Ledwaba (36), weens diefstal.
Doctor Kubayi (31), Lordwick Mhlongo (36) en Frank Nyambi (31) word gesoek vir sakeroof.
“Die omstandighede rondom hul ontsnapping word ondersoek,” sê Ngoepe.
Enigeen met inligting wat kan lei tot die inhegtenisname van die gevangenes kan kol. Cecil Machimane bel op 082 451 7181. – Tammy Petersen, News24
Meer oor: Tzaneen | Gevangenes | Ontsnapping